4ทุนใหม่ชิงดำฟินันซ่าประกันฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

ขีดเส้นตายเสนอชื่อ15ก.ค. คลังเข้มตรวจฐานะการเงิน
โพสต์ทูเดย์ — คณะกรรมการคุมกิจการฟินันซ่าประกันชีวิต ตีกรอบเงื่อนไขผู้ซื้อต้องเพิ่มทุน 1,100 ล้าน
น.ส.สุภา ปิยะจิตติ ผู้อำนวยการสำนักงานคณะกรรมการนโยบายรัฐวิสาหกิจ (สคร.) ประธานคณะกรรมการควบคุมกิจการบริษัท ฟินันซ่า ประกันชีวิต เปิดเผยว่า ขณะนี้มีนักลงทุนที่สนใจแสดงความต้องการซื้อกิจการของบริษัท ฟินันซ่า ประกันชีวิตเข้ามาแล้ว 34 ราย ซึ่งทางคณะกรรมการควบคุมฯ จะทำการตรวจสอบฐานะของบริษัทที่เสนอตัวเข้ามาซื้อก่อนว่ามีฐานะการเงินที่ดี มีการดำเนินกิจการที่จะสามารถเข้ามาดำเนินธุรกิจประกันชีวิตได้หรือไม่ และหากผ่านการพิจารณาก็จะให้เข้าไปตรวจสอบฐานะของบริษัท ฟินันซ่า ประกันชีวิต ต่อไป
“คณะกรรมการต้องตรวจสอบนักลงทุนที่เสนอตัวเข้ามาก่อน เพื่อป้องกันนักลงทุนที่ไม่ได้ตั้งใจซื้อกิจการของฟินันซ่า เพียงแต่ต้องการเข้ามาดูข้อมูลของฟินันซ่ามากกว่า ซึ่งคณะกรรมการจะเลือกนักลงทุนรายที่เป็นประโยชน์กับฟินันซ่ามากที่สุด โดยในวันที่ 15 ก.ค.นี้ จะเป็นวันสุดท้ายที่เปิดโอกาสให้นักลงทุนที่สนใจยื่นเรื่องขอซื้อกิจการของฟินันซ่าได้” น.ส.สุภา กล่าว
สำหรับนักลงทุนที่จะเข้ามาซื้อกิจการฟินันซ่า ประกันชีวิต นั้น ต้องมีเงินเพิ่มทุนอย่างน้อย 1,100 ล้านบาท เพื่อให้กิจการของฟินันซ่ามีฐานะเงินกองทุนตามเกณฑ์ที่กฎหมายกำหนดและดำเนินกิจการต่อไปได้ ซึ่งทางคณะกรรมการจะเร่งการพิจารณาหานักลงทุนรายใหม่ เพื่อให้ฟินันซ่ากลับมาดำเนินการได้ตามปกติอีกครั้ง และคาดว่าหลังจากพิจารณาว่านักลงทุนรายไหนผ่านเกณฑ์เบื้องต้นแล้ว ก็จะให้เข้าไปตรวจสอบฐานะของฟินันซ่า และให้เสนอเงื่อนไขการซื้อกิจการฟินันซ่ากลับมาภายใน 1 สัปดาห์
น.ส.สุภา กล่าวว่า แม้ว่าฟินันซ่า ประกันชีวิต ขณะนี้ดำเนินกิจการไม่ได้ แต่ก็เป็นบริษัทที่น่าสนใจลงทุน มีลูกค้าจำนวนมาก มีเงินของลูกค้าที่ส่งเงินค่าประกันต่อเดือนกว่า 100 ล้านบาท แต่ที่ผ่านมามีปัญหาเรื่องเงินกองทุนเท่านั้นที่ต่ำกว่าเกณฑ์จนไม่สามารถขยายกิจการหาลูกค้ารายใหม่ได้